JY LEES NOU Knysna-brand: Vrywilliger sterf in stryd teen vernietigende vlammehel, 2de ernstig beseer
Brad Richards (24), ’n vrywilliger-brandbestryder verbonde aan Firstcare Wildfire, het Vrydagoggend die hoogste prys in Knysna betaal vir sy passie om veldbrande te help bekamp.
Hy het Donderdag 70 % brandwonde opgedoen terwyl hy saam met ’n span brandbestryders alles in die stryd gewerp het om die vlammemuur onder beheer te probeer bring.
Sy stiefpa, Norman Doyle, het Donderdag aan News24 gesê dat Bradley onder verdowing was en geen pyn gevoel het nie.
Vrydagoggend het hy egter sy stryd verloor.
’n Tweede vrywilliger, Ian Barnard, verkeer ook in ’n ernstige toestand in die hospitaal. Hy het 50 % brandwonde opgedoen. Hy het derdegraadse brandwonde aan sy gesig opgedoen. Volgens Firefighters South Africa moet Ian ook ’n operasie aan sy hande ondergaan.
Die twee is beseer toe die vlamme in die Harkerville-woud teen hulle gedraai het. Hul voertuig is ook tydens die voorval vernietig.
Odette Fry het hierdie boodskap op Facebook gedeel. Daarin noem sy dat Ian die enigste broodwinner van ’n gesin is.
Die Eden Lions Club beskryf die twee jongmanne so: “Hierdie ouens, saam met al die ander wat hulself in gevaar stel om ons te help, is niks minder as helde nie.
Volgens News24 is sowat 80 % van die vuur onder beheer, maar tot 4 000 mense is nog dakloos.
Bradley se afsterwe het die dodetal sover bekend tot vyf vanweë die brand laat styg.
Madré Johnston (33), haar man Tony (34) en seun, Michael (3) is dood aangetref op hul kleinhoewe in Elandskraal, tussen Sedgefield en Karatara.
Madré was agt maande swanger. Die gesin het op Michael se verjaardag gesterf.
Former Uitenhage family die in Knysna fire https://t.co/v78EKZf7zc
— Swannie's Lists (@Urlisted) June 9, 2017
Die geliefde Matrone-karakter van 7de Laan, Annelize van der Ryst, se neef het ook tydens die brand omgekom.
'n Laaste terugblik, onbeskryflik hartseer :( https://t.co/H6XeFSAPZz
— Huisgenoot (@huisgenoot) June 8, 2017
Bykomende bronne: news24.com, heraldlive.com
Meer oor: knysna| dood| brandwonde